Кабинетът раздаде предколедно 200 млн. - Политика - Стандарт Нюз
Кабинетът раздаде предколедно 200 млн.
Над 67 млн. лв. ще даде правителството до края на годината на министерства и общини за запушване на различни дупки в бюджетите им, за които не стигат средства. Парите са осигурени от преструктуриране на разходите по централния бюджет за т.г. Най-много средства ще получи МВР - 30 млн., за покриване на заплати и обезщетения по новия закон на ведомството. Пак заради същия закон Министерството на правосъдието ще получи 5 млн. лв. за текуща издръжка и обезщетения. На Министерството на отбраната ще бъдат дадени 10 млн. за погасяване на задължения на Военномедицинска академия. Социалното министерство ще получи 5 млн. лв. за изплащане на помощи за домакинствата, Комисията за защита от дискриминация - 100 хил. лв. за текущи разходи.
Два университета пък ще получат допълнително финансиране - 3 млн. за лабораторно оборудване в Медицинския факултет на СУ "Климент Охридски" и 396 000 лв. за текущи разходи на НВУ "Васил Левски".
Община Пловдив ще може да доизгради спортния си комплекс в жк "Тракия" с отпуснати 1.363 млн. лв., а Варна - да направи ремонт на зала Конгресна в Двореца на културата и спорта с 9,8 млн. лв. Кабинетът отпусна още 1,131 млн. лв. на Столична община за нови тротоари и пешеходни алеи в Банкя, 590 хил. лв. на Велико Търново за поддръжка на пътища и 128 хил. лв. на Долна Баня за доизграждане на център за работа с деца. Други 974 хил. лв. ще отидат за покриване на дълг на общините към фонд ФЛАГ.
По бюджета на Министерството на транспорта пък ще бъдат преведени 6,8 млн. лв. за съфинансиране на два европроекта на НКЖИ - реконструкция и електрификация на жп линията Пловдив - Свиленград и жп участъка Септември - Пловдив.
Кабинетът прие и протоколно решение да покрие със средства от държавния бюджет през 2015 г. и следващите години 132,922 млн. лв. санкции по Оперативна програма "Регионално развитие". Става дума за 33 проекта, по които Еврокомисията е открила нарушения и е направила финансови корекции, обясни министърът на регионалното развитие Лиляна Павлова.
Тагове: Кабинет Текущи Разходи Финанси Бойко Борисов